நோசீன்

நோசீன் (Nosean) என்பது Na8Al6Si6O24(SO4). H2O. என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். நோசிலைட்டு என்ற பெயராலும் இக்கனிமத்தை அழைக்கிறார்கள். பெல்ட்சுபேதாயிடு குழுவைச் சேர்ந்த கனிமம் என்று நோசீன் வகைப்படுத்தப்படுகிறது. சம அளவு கனசதுர அலகு கூடுகள் கொண்ட படிகங்களாக  சாம்பல், வெண்மை, நீலம், பச்சை, பழுப்பு போன்ற பல்வேறு மாறுபட்ட நிறங்களில் இக்கனிமம் உருவாகிறது. நோசீன் கனிமத்தின்  மோவின் அளவுகோல் கடினத்தன்மை மதிப்பு 5.5 முதல் 6 எனவும் இதன் ஒப்படர்த்தி 2.3 முதல் 2.4 எனவும் மதிப்பிடப்பட்டுள்ளது. குறைந்த அளவு சிலிக்காவைக் கொண்ட தீப்பாறை வகைகளில் காணப்படும் நோசீன் உடனொளிரும் தன்மையைக் கொண்டதாகும். நோசீனுக்கும் ஆவ்யைனுக்கும் இடைப்பட்ட நிலையில் கால்சியத்தைப் பெற்றுள்ள ஒரு திண்மக் கரைசல் அறியப்படுகிறது. பன்னாட்டு கனிமவியம் சங்கம் நோசீன் கனிமத்தை  Nsn என்ற குறியீட்டால் அடையாளப்படுத்துகிறது.

1815 ஆம் ஆண்டு முதன் முதலில் செருமனியிலுள்ள இரனிலேண்டு நிலப்பகுதியில் அந்நாட்டு கனிமவியலாளர் கே.டபிள்யூ நோசு (1753–1835) என்பவரால் நோசீன் கண்டறியப்பட்டது. அரியதொரு கனிமமாக இருந்தாலும் இது பசிபிக் பெருங்கடலில் இருக்கும் தாகித்தி தீவு, அமெரிக்க மாநிலமான யூட்டாவில் அமைந்துள்ள லா சால் மலைத்தொடர் போன்ற பகுதிகளிலும் பரவலாகக் கிடைக்கிறது. 

 மேற்கோள்கள் 

 Webmineral data
 Mindat with location data

பகுப்பு:சோடியம் கனிமங்கள்
பகுப்பு:அலுமினியம் கனிமங்கள்
பகுப்பு:சல்பேட்டுக் கனிமங்கள்
பகுப்பு:சிலிக்கேட்டு கனிமங்கள்
பகுப்பு:கனசதுரக் கனிமங்கள்
பகுப்பு:பெல்ட்சுபாதாய்டு